Armollinen Asetus sahausmaksun suorittamisesta Suomessa
1907
N:o 50

S U O M E N

SUURIRUHTINAANMAAN

ASETUSKOKOELMA.

Armollinen Asetus

sahausmaksun suorittamisesta Suomessa.

Annettu Tsarskoje Selossa 28 (15) p:nä joulukuuta 1907.

___

  Hänen Majesteettinsa Keisari on, Keisarillisen Suomen Senaatin alamaisesta esityksestä, Tsarskoje Selossa ollessaan 15/28 päivänä joulukuuta 1907 suvainnut armossa vahvistaa seuraavan asetuksen sahausmaksun suorittamisesta Suomessa.

1. Allamainitunlajisista sahatuotteista, joita Suomesta viedään ulkomaalle (vaan ei Keisarikuntaan), on 1 p:stä tammikuuta 1908 vuoden 1909 loppuun suoritettava kruunulle sahausmaksua seuraavat määrät:

laudoista, lankuista, soiroista (battensista) ja muista vähintään kahden metrin pituisista honkaisista tahi kuusisista sahatuotteista, joita ei ole erittäin mainittu, viisitoista penniä kuutiometriltä, taikka myös, laivalla vietäessä, joko mainitun laskuperusteen mukaan taikka viisikymmentä penniä jokaiselta rekisteritonnilta laivan mittauskirjassa ilmoitetusta nettokantavaisuudesta, sekä

kahta metriä lyhyemmistä honkaisista ja kuusisista sahatuotteista sekä kaikista honka- tahi kuusikimmistä, kuusi penniä kuutiometriltä, taikka myös, laivalla vietäessä, joko vastamainitun laskuperusteen mukaan tai kaksikymmentä penniä rekisteritonnilta.

2. Vapautusta sahausmaksun suorittamisesta nauttivat:

halot, kelteet eli pintalaudat, enintään kahdeksan sentimetrin levyiset ja viiden sentimetrin paksuiset rimat, ruoteet ja listat sekä muista puulajeista kuin hongasta tahi kuusesta valmistetut sahatuotteet.

3. Jos laivan lastina on erilajisia sahatuotteita, olkoon lastinomistajalla valta, tarkemmasti laskematta sahausmaksua eri tuotteiden määrää myöten, maksaa se koko lastilta sen perusteen mukaan, jota on noudatettava siihen sen osaan nähden, mistä korkein maksu on suoritettava.

4. Keisarilliselle Suomen Senaatille jätetään toimeksi sahatuotteiden ilmoittamisesta niitä maasta vietäessä sekä sahausmaksun tuloutuksesta, ylöskannosta ja tilinteosta antaa tarpeellisia määräyksiä.

Ministerivaltiosihteeri A. Langhoff.

</div>

Katso myös
Armollinen Asetus sahausmaksun suorittamisesta Suomessa sekä sahaamattomista puutavaroista suoritettavasta vientitullista

Säädökset 1907
Verolait